УНИВЕРЗИТЕТ У БЕОГРАДУ
ФИЛОЗОФСКИ ФАКУЛТЕТ
ИЗБОРНОМ ВЕЋУ


Одлуком Изборног већа Филозофског факултета у Београду од дана 21.5.2026. године изабрани смо у Комисију за припрему реферата о кандидатима пријављеним на конкурс за избор у звање једног АСИСТЕНТА за ужу научну област Етнологија-антропологија, тежиште истраживања Антропологија сродства и Антропологија етницитета, са 30% пуног радног времена, на одређено време у трајању од 3 године.
На конкурс објављен у огласним новинама Националне службе за запошљавање „Послови” дана 17.6.2026. године јавила се једна кандидаткиња, Тамара Зарић, MA, истраживачица-приправница на Институту за етнологију и антропологију Филозофског факултета у Београду. Комисија је прегледала сва документа и научне радове кандидаткиње и подноси Изборном већу Филозофског факултета у Београду следећи


ИЗВЕШТАЈ

Биографски подаци

Тамара Зарић, МА, je истраживачица-приправница на Институту за етнологију и антропологију при Филозофском факултету Универзитета у Београду. Рођена је 1998. године у Новом Саду, где је завршила гимназију општег смера „Светозар Марковић”. Током школовања је била на размени ђака у Словенији, која је организована у сарадњи са гимназијом „Францета Прешерна” из Крања. Током средње школе је редовно волонтирала у Културном центру Новог Сада. Основне студије етнологије и антропологије уписала је 2017. године и дипломирала је у року са просеком 9.59, као студенткиња генерације. Исте године је уписала мастер студије етнологије и антропологије. Мастер рад „Хуманитарно деловање на локалном нивоу у Србији у контексту постсоцијалистичке неолиберализације” одбранила је 2023. године, под менторством доц. др Зорице Ивановић. На мастер студијама је била стипендисткиња Фонда за младе таленте Републике Србије и завршила је студије са највишим просеком (10.00). Тренутно је на докторским студијама етнологије и антропологије (уписаним 2023. године), а пријављена и одобрена тема њене докторске дисертације гласи: „Сродство у контексту савременог друштва Србије: између државне регулативе и искуства”. Овом темом је антропологију сродства одабрала и потврдила као своју примарну област научног истраживања. Као студенткиња докторских студија у академској 2025/2026. години ангажована је у реализацији наставе и вежби на следећим предметима: Антропологија рода и сродства (друга година основних студија), Општа методологија етнологије и антропологије (трећа година основних студија) и Антропологија и неолиберализам (четврта година основних студија). У звање истраживачице-приправнице изабрана је у априлу 2024. године, преко Седмог позива талентованим младим истраживачима Министарства науке, технолошког развоја и иновације. Током основних студија је учествовала на „Викенду нематеријалног културног наслеђа”, где је представила „шпиц-наме(т)” као потенцијални елемент нематеријалног културног наслеђа. У јуну 2026. године била је један од организатора и предавача на средњошколском семинару етнологије и антропологије који се одржао у Научно-образовно културном центру „Вук Караџић” у Тршићу. Прихваћено јој је учешће на међународној научној конференцији „Етнологија и антропологија кроз време: рефлексије о дисциплини и њеним будућим правцима” која ће се одржати у септембру текуће године, са темом „Између државне регулативе и искуства: ка новим приступима и методологији истраживања сродства”. Поред истраживања сродства која представљају главну област њеног научног рада, као и других сфера друштвеног живота које су повезане са сродством (попут нових репродуктивних технологија, националности и држављанства и других), њена интересовања обухватају и домене хуманитарног деловања и (постсоцијалистичког) неолиберализма.


Библиографија радова

2021. „Банке хуманог млека и сродство по млеку у исламу – проблеми и перспективе”. Антропологија 21 (2): 15–41.


Анализа објављених радова

Тамара Зарић је до сада објавила један оригинални научни рад назива „Банке хуманог млека и сродство по млеку у исламу – проблеми и перспективе”, који је настао на основу измењеног дипломског рада. У овом раду ауторка се бави комплексним односом између глобалних биополитика и религијских одговора на њих, кроз призму главне области њеног научног рада – сродства. Полази од тезе да су феномени који се могу подвести под „технологије живота”, попут нових репродуктивних технологија, клонирања, те и банака различитих телесних течности и материјала, вратили различите религије и религијске заједнице у јавни дискурс на начин који од њих захтева одређивање и позиционирање према истима. На основу овога, ауторка у раду анализира како се једна савремена институција банака хуманог млека – која подразумева прикупљање, складиштење и дистрибуцију мајчиног млека – суочава са дубоко усађеним религијским, етичким и правним концептом сродства по млеку у исламу. Након пружања детаљног пресека историје развоја банака хуманог млека и начина на који је кодификовано сродство по млеко и права, обавезе и забране које оно подразумева, Тамара Зарић даље у раду објашњава основне постулате „исламске биоетике” и анализира фетве и тумачења различитих исламских учењака о (не)могућности успостављања банака хуманог млека у „муслиманском свету”. На основу њихових дијаметралних ставова који се крећу од потпуне забране банака, преко одређених модификација до дозволе, ауторка закључује да биотехнологије и медицинске праксе нису културно неутралне, већ делују у комплексном дијалектичном односу са локалним моралностима. Такође, кроз овај рад, ауторка показује на који начин су односи сродства и други (глобални) политичко-економски, културни, технолошки и друштвени процеси повезани. 

[bookmark: _GoBack]На основу свега наведеног комисија износи закључак да кандидаткиња испуњава све услове предвиђене Критеријумима за стицање звања асистента на Универзитету у Београду и у том смислу предлаже Наставно-научном већу Филозофског факултета у Београду да изабере Тамару Зарић у звање асистента са 30% радног времена за ужу научну област ЕТНОЛОГИЈА и АНТРОПОЛОГИЈА тежиште истраживања Антропологија сродства и Антропологија етницитета, на одређено време у трајању од 3 године.
.



У Београду, 25.08.2026.


ЧЛАНОВИ КОМИСИЈЕ

проф. др Саша Недељковић (председавајући Комисије)

доц. др Зорица Ивановић

___________________________________________
др Јадранка Ђорђевић Црнобрња
научна саветница Етнографског института САНУ
